b'\n_START_ARTICLE_\nCity-X\n_START_PARAGRAPH_\nCity-X (1979-1985) var et dansk punkband, der var aktivt i 1979 - 1985, men som har spillet en r\xc3\xa6kke revival-koncerter siden. Bandet blev dannet i forbindelse med punk-koncerten Concert Of The Moment, der blev afviklet i Saltlageret i K\xc3\xb8benhavn den 9. november 1979. Ved koncerten spillede de to bands City Roots og You-X, der i tilknytning til koncerten gik sammen om det nye band City-X. Optagelser med City Roots og You-X er medtaget p\xc3\xa5 albummet Concert of the Moment._NEWLINE_Som City-X debuterede gruppen i 1981 med singlen "Ude Af Drift" p\xc3\xa5 selskabet Irmgardz. Gruppens tekster, der hovedsageligt var p\xc3\xa5 dansk, var som oftest drevet af en st\xc3\xa6rk indignation overfor samfundets behandling af de svageste og mest udsatte grupper. Gruppen havde derfor ogs\xc3\xa5 en ret stor tilknytning til milj\xc3\xb8et omkring Ungdomshuset p\xc3\xa5 Jagtvej 69 fra husets start i 1982, da milj\xc3\xb8et blev betegnet som BZ milj\xc3\xb8et._NEWLINE_P\xc3\xa5 den tidligste danske punkscene var City-X nok det mest hardcore punk inspirerede band. (Hardcore punk er en undergenre til punk rock\'en. Genren opstod i USA og havde sit gennembrud i ca. 1981 med bands som bl.a. Black Flag og Dead Kennedys). Hardcore punken var ogs\xc3\xa5 fortrinsvis den genre, der levede videre i Ungdomshuset, efter den f\xc3\xb8rste samtidige b\xc3\xb8lge af punk var slut._NEWLINE_City-X spillede bl.a. opvarmning for Stiff Little Fingers i 1981 og Dead Kennedys i 1982 samt p\xc3\xa5 Roskilde Festival i 1984. Efter opl\xc3\xb8sningen i 1985 har bandet spillet adskillige revival-koncerter._NEWLINE_Gruppen, der udsprang fra R\xc3\xb8dovre, bestod af Hanseqrt (Hans Kurt Fauerby) p\xc3\xa5 vokal/guitar (fra You-X), Larry Green (Lars Gr\xc3\xb8nning) p\xc3\xa5 bas (spillede trommer i You-X) og Gert Oestrich p\xc3\xa5 Trommer (fra City Roots).'